**KOSZTOLÁNYI TEHETSÉG PROGRAM**

**Részvételi feltételek**

1. A Kosztolányi Tehetségprogram kereteiben csak a Pécsi Tudományegyetem azon osztatlan tanárképzésben tanuló hallgatói szerezhetnek elismertetést a közösségi gyakorlat tárgyuk abszolválásáról, akik ténylegesen bekapcsolódnak valamely horvátországi magyar általános iskolában vagy középiskolában folyó oktatásba.
2. A közösségi gyakorlat lehetséges helyszínei: Laskó, Vörösmart, Eszék és Kórógy.
3. A programra történő jelentkezést követően a programra feliratkozó hallgató részt vesz az oktatásban, az előre megbeszélt helyszínen és időpontban megjelenik. Amennyiben ezt elmulasztja és annak okáról nem tájékoztatja időben a program koordinátorát, úgy a Kosztolányi Tehetség Programból automatikusan kizárásra kerül. A visszamondást orvosi igazolással, vagy súlyos vis major eset előállásával lehet igazolni. (Arról, hogy mi számít vis majornak a Kosztolányi Tehetség Programot felügyelő egyetemi tanár [Mrázik Júlia] saját hatáskörben dönt.)
4. A hallgatókat a Kosztolányi Tehetség Program horvátországi szervező koordinátora (többségében az adott iskola igazgatónője vagy oktatási-asszisztense) osztja be, annak megfelelően, hogy adott hallgató milyen tantárgyat kíván oktatni.
5. A hallgatók kiutazását és hazaszállítását a Kosztolányi Tehetség Program szervezői biztosítják, napi ellátásáért azonban nem felelnek (ezért ajánlott az utazáshoz szendvics, ásványvíz, stb. előkészítése). A programban résztvevők jutalma a közösségi gyakorlat teljesítése és az országban egyedülálló szakmai tapasztalat megszerzése.
6. A programok időpontja a 2015/2016-os tavaszi félévben: február 12., március 4., április 8., és április 29. lesznek
7. A program időpontja alatt a hallgató figyelembe veszi, hogy a Pécsi Tudományegyetem és a Kosztolányi Dezső Céltársulás szervezésében utazik ki, ezért magatartásával, felkészültségével az egyetem és a szervezet jó hírét erősíteni, építeni kívánja. Amennyiben a hallgató a program szellemiségével összeegyeztethetetlen magatartást tanúsít, úgy a továbbiakban automatikus kizárásra kerül, a Kosztolányi Tehetség Programban nem vehet részt.
8. A hallgatók a Kosztolányi Tehetség Program keretében oktatott határon túli diákjaikkal csak magyar nyelven kommunikálhatnak. Mivel a program célja, hogy a horvátországi magyar diákok minél többet használják anyanyelvüket ezért más nyelv használata nem elfogadott.